Source: http://www.bihon.ro/vom-fi-cu-zambetul-pe-buze/news-20080508-12441006
Timestamp: 2017-09-22 11:51:29+00:00

Document:
„Vom fi cu zâmbetul pe buze” - BIHON
„Vom fi cu zâmbetul pe buze”
8. mai 2008 10:20
BUCURESTI – Cel de-al patrulea şi totodată ultimul turneu final al Superligii Naţionale de polo pe apă debutează azi la Bazinul Dinamo din Capitală. Turneul mai are miză doar în ceea ce priveşte stabilirea echipelor de pe locurile II-III, pentru că titlul a fost adjudecat deja de mult timp de către CSM Leonardo.
Formaţia orădeană s-a încununat încă de la începutul turneului precedent cu laurii de câştigătoare a ediţiei, fiind matematic campioană cu cinci meciuri înainte de finalul campionatului. Este o performanţă remarcabilă, CSM Leonardo cucerind titlul cu o autoritate demnă de o mare campioană.
Cu gândul la victorii
Deşi sunt deja campioni, poloiştii orădeni s-au deplasat la Bucureşti cu gândul de a aborda ultimele trei partide ale ediţiei cu aceeaşi seriozitate de care au dat dovadă şi până acum. „Am suferit un singur eşec tot campionatul, în faţa Stelei, în tur, într-un moment în care echipa noastră a resimiţit oboseala întâlnirilor cu Eger, din Cupa LEN. De atunci însă nu ne-a mai bătut nimeni, am fost invincibili. Chiar dacă acum suntem deja campioni, vom încerca să ne păstrăm această invincibilitate. Dorim să nu le dăm adversarilor satisfacţia de a ne învinge. Dacă vom reuşi bine, dacă nu, iarăşi va fi bine, pentru că noi ne-am îndeplinit deja obiectivul. Mergem la Bucureşti cu zâmbetul pe buze, să jucăm şi să câştigăm”, ne-a declarat căpitanul CSM Leonardo, Cosmin Baidoc.
Trofeele, spre Oradea
Antrenorul echipei noastre, Cornel Gordan, are la dispoziţie întregul lot de jucători, neexistând acidentări sau indisponibilităţi. CSM Leonardo debutează astă-seară, în compania celor de la Dinamo, urmţnd să joace mâine cu Rapid şi duminică cu Steaua.
Turneul bucureştean se va încheia cu acordarea tricourilor şi medaliilor de campioni pentru jucătorii echipei CSM Leonardo, precum şi a titlurilor de cel mai bun antrenor, cel mai bun portar şi de golgeter ale sezonului. De remarcat faptul că formaţia noastră are şanse mari să câştige toate aceste trofee. Dacă CSM Leonardo este deja campioană, iar Ramiro Georgescu este de departe golgeterul Superligii, Cornel Gordan nu are practic niciun adversar pentru titlul de cel mai bun antrenor, care i s-a decernat de altfel şi anul trecut. În fine, portarul orădean Barát Ferenc ar merita şi el din plin titlul de cel mai bun goal-keeper al campionatului.

References: CSM 
 CSM 
 CSM 
 CSM 
 CSM 
 CSM